b"\n_START_ARTICLE_\nAriana Bened\xc3\xa9 Jover\n_START_SECTION_\nProjecte ARI\n_START_PARAGRAPH_\nL'embri\xc3\xb3 del Projecte ARI va ser un concert solidari que l'Ariana, juntament amb dues amigues, va voler organitzar amb finalitats ben\xc3\xa8fiques, pel gust de la m\xc3\xbasica i amb el record de la primera leuc\xc3\xa8mia que havia patit. Just llavors va ser quan li van anunciar que havia recaigut en la malaltia. El destinatari passaria a tenir m\xc3\xa9s import\xc3\xa0ncia: ara el concert es feia amb l'objectiu d'aconseguir fons i poder ajudar aix\xc3\xad en la lluita contra la leuc\xc3\xa8mia. Els tres eixos del projecte eren: obrir les 24h l'Hospital de Dia del Hospital Cl\xc3\xadnic, que evitaria als pacients haver de passar per urg\xc3\xa8ncies, amb el risc de contraure virus, ajudar en la mobilitat a les domicili\xc3\xa0ries i portar el CART a Espanya, dels tres, l'objectiu m\xc3\xa9s ambici\xc3\xb3s._NEWLINE_El CART (de l'angl\xc3\xa8s Chimeric Antigen Receptor T) \xc3\xa9s un tipus d'immunoter\xc3\xa0pia que es basa en agafar les c\xc3\xa8l\xc2\xb7lules del sistema immunitari i modificar-les per tal que es dirigeixin contra les c\xc3\xa8l\xc2\xb7lules canceroses d'una manera m\xc3\xa9s eficient. El tractament s'est\xc3\xa0 comen\xc3\xa7ant a aplicar tamb\xc3\xa9 en la cura d'altres tipus de c\xc3\xa0ncer. Malgrat que l'Ariana ja no requer\xc3\xads aquest tractament, el focus principal del Projecte ARI era portar el tractament a Europa, pel que es requerien uns 910.000\xe2\x82\xac en assajos cl\xc3\xadnics. Al febrer de 2016, l'Hospital Cl\xc3\xadnic va anunciar que ja s\xe2\x80\x99havia aconseguit desenvolupar el tractament al marge de les farmac\xc3\xa8utiques._NEWLINE_A trav\xc3\xa9s d'ajudes p\xc3\xbabliques, donacions d'empreses i particulars i actes ben\xc3\xa8fics la fundaci\xc3\xb3 va recaptar mig mili\xc3\xb3 d'euros, segons s'informa en la p\xc3\xa0gina web del Projecte ARI. Actes ben\xc3\xa8fics com el concert que es va celebrar el 25 de febrer de 2016 a la sala Luz de Gas de Barcelona, que va comptar amb la pres\xc3\xa8ncia del grup de pop-rock catal\xc3\xa0 Love of Lesbian, amb totes les entrades exhaurides. Els fons van anar a parar a la Unitat d'Atenci\xc3\xb3 Domicili\xc3\xa0ria de l'Hospital Cl\xc3\xadnic._NEWLINE_M\xc3\xa9s enll\xc3\xa0 del concert, diverses personalitats han mostrat el seu suport al projecte i a la campanya Enr\xc3\xb3llate. Des de futbolistes (com Leo Messi, Andr\xc3\xa9s Iniesta o Javier Mascherano) fins a models (com Judit Masc\xc3\xb3 o Martina Klein) passant per nombrosos periodistes (Andreu Buenafuente o Mercedes Mil\xc3\xa0), actors (com Santi Mill\xc3\xa1n, \xc3\x80ngel Ll\xc3\xa0cer, S\xc3\xadlvia Abril o Tricicle) i cantants (com Joan Manuel Serrat entre d'altres)._NEWLINE_ARI va ser el nom triat pel projecte. D'una banda s\xc3\xb3n les inicials d'Assist\xc3\xa8ncia Recerca Intensiva i d'una altra \xc3\xa9s el sobrenom amb qu\xc3\xa8 tamb\xc3\xa9 es coneix la seva impulsora, l'Ariana. Per al cl\xc3\xadnic, l'Ariana i la seva fam\xc3\xadlia s\xc3\xb3n l'\xc3\xa0nima del Projecte ARI."